A brifi fu Paulus gi
Filemon
Wan wortu na fesi
Filemon ben de wan guduman èn a ben de wan memre fu a gemeente na Kolose. Ini a ten dati, a ben de wan gwenti fu abi srafu. Wantu Kristensma ben abi srafu tu, soleki Filemon. A ben de wan tranga sani a pisten dati fu si wan srafu leki yu brada. Paulus skrifi a brifi disi fu taigi Filemon tak' a mus gi a srafu Onesimus, di ben lowe gwe, pardon. A taigi en tu tak' a mus teki en baka leki wan brada ini a bribi.
1
Odi
1 Gi wi lobi brada Filemon di e wroko makandra nanga wi,
Disi na wan brifi fu Paulus nanga wi brada Timoteus. Mi de na straf'oso fu Kristus Yesus ede. 2 Wi e skrifi a brifi disi tu gi sisa Apfia, moro fara gi Arkipus di e strei makandra nanga wi, nanga gi a gemeente di e kon makandra na yu oso. * 3 Wi e winsi tak' Gado wi P'pa, nanga Masra Yesus Kristus, sa sori un bun-ati èn gi un freide.
A lobi nanga bribi fu Filemon
4 Ala leisi mi e taki mi Gado tangi te mi e prakseri yu na ini begi. 5 Bika mi yere fa yu lobi ala den sma fu Gado, èn fa yu e bribi ini Masra Yesus. 6 Mi e begi Gado tak' den bun di yu e du gi trawan fu di yu e bribi, sa meki yu kon sabi finifini ala den bun sani san wi kan du gi Kristus. 7 Brada, a lobi fu yu e meki a ati fu den bribisma firi prisiri. Dat' meki mi breiti srefsrefi èn a e trowstu mi.
Onesimus
8 Dat' meki awinsi Kristus gi mi a leti fu komanderi yu fu du san yu mus du, mi no o du dati. 9 Ma fu lobi ede mi feni en moro bun fu aksi yu. Mi Paulus kon owru kba, èn a de so tu tak' mi de na straf'oso fu Kristus Yesus ede. 10 Mi wani aksi yu fu du wan sani gi Onesimus. Mi e si en leki mi eigi pikin, bika ini a strafu san mi de, mi ben tyari en kon na bribi. * 11 Fosi a no ben de no wan yepi gi yu, ma now a o de wan bigi yepi gi yu nanga mi.
12 Mi e seni en kon baka gi yu. Na mi ati mi seni kon gi yu. 13 Mi ben sa wani fu a tan nanga mi. Dan a ben kan yepi mi na ini yu presi, now di mi de na strafu fu di mi e panya a Bun Nyunsu. 14 Ma mi no wani du noti sondro fu yu sabi na fesi. Bika te yu e du wan bun, yu no mus du en nanga dwengi, ma nanga wan fri wani.
15 Bika a kan tak' a gwe libi yu wan pisten, nomo fu no gwe noiti moro te a drai kon baka na yu. 16 Ma now a no de wan srafu nomo, a de moro leki wan srafu. A de wan lobi brada di mi srefi lobi furu. Now a o de wan moro bigi yepi gi yu, leki srafu èn leki brada na ini Masra.
17 So, efu yu e firi yusrefi wan nanga mi, dan mi e aksi yu fu teki Onesimus na ini yu oso, soleki fa yu bo du nanga mi. 18 Efu Onesimus meki yu lasi fu di a gwe libi yu, noso efu a abi wan paiman na yu, dan yu kan poti dati na tapu mi nen. 19 Na mi Paulus e skrifi dya: Mi sa pai yu. Dan mi no e taki a tori tak' a paiman san yu abi na mi moro bigi, dati na yu srefi. 20 Iya brada, fu di wi de wan ini Masra, meki mi e aksi yu fu du mi a bun disi. Meki mi ati firi prisiri na ini Kristus.
A kba fu a brifi
21 Mi skrifi yu nanga a bribi tak' yu o du san mi aksi yu, èn mi sabi tak' yu o du moro leki dati. 22 Mi e aksi yu tu fu yu seti wan kamra gi mi pe mi kan tan. Bika mi abi a howpu tak' Gado o meki mi kon baka na yu fu di yu e begi fu dati. 23 Epafras di sroto makandra nanga mi fu Kristus Yesus ede, e seni odi gi yu. * 24 Markus, Aristarkus, Demas nanga Lukas e seni odi gi yu tu. Den man disi e wroko makandra nanga mi. *
25 Meki a bun-ati fu Masra Yesus Kristus de nanga unu.
* 1:2 Kol 4:17 * 1:10 Kol 4:9 * 1:23 Kol 1:7; 4:12 * 1:24 Bosk 12:12,25; Kol 4:10; 2Tim 4:11; Bosk 19:29; 27:2; Kol 4:14; 2Tim 4:10; 2Tim 4:11