2
1 Fu dat'ede un mus poti un prakseri moro tranga tapu san un ben yere, fu un no grati kmopo fu a pasi. 2 Bika a boskopu di Gado ben meki den engel tyari, ben de sowan bigi sani tak' A ben strafu ala sma tapu wan leti fasi di no ben arki noso du san a boskopu taki. 3 Dan fa wi o man kmopo gi a strafu dan, efu wi no e span nanga a ferlusu di A ferlusu wi? Masra fosi ben taki fu en, èn den sma di yere san A taki, taigi un tak' na so a de. 4 Gado srefi ben sori tu tak' a tru. Bika A ben meki wondru nanga marki psa nanga difrenti sortu sani di ben e sori a krakti fu En. Sosrefi A ben meki a Santa Yeye kon tapu suma A wani.
Yesus tron libisma fu ferlusu libisma
5 A no engel Gado o poti fu rigeri a nyun ten di o kon, a ten fu san wi e taki. 6 Bika wan sma taki wan presi ini Gadowortu taki:
San na wan libisma
tak' Yu e prakseri en,
èn san na wan libisma
tak' Yu e sorgu gi en? *
7 Fu wan syatu pisten
Yu ben gi en wan presi
di lagi moro den engel,
dan Yu gi en glori nanga bigi nen,
8 èn Yu poti ala sani
ondro en futu.
Di Gado poti ala sani ondro en futu, A no libi noti na baka. Nownow un no e si ete tak' ala sani de ondro en futu. 9 Ma wi e si Yesus! Fu wan syatu pisten A kisi wan presi di lagi moro den engel. Wi e si En nanga a glori nanga bigi nen di A kisi fu di A ben dede. Bika Gado ini En bun-ati ben wani fu A ondrofeni gi ala sma san na dede.
10 Gado meki ala sani, èn ala sani meki gi En. A ben wani fu furu pikin fu En teki prati ini En glori. Dat' meki a ben fiti fu A meki a Fesiman di tyari ferlusu kon gi den, nyan pina fu A gro kon tron san A mus de. 11 Bika a Wan di e meki sma kon santa, nanga den sma di e kon santa, abi a srefi P'pa. Fu dat'ede Yesus no e syen fu taki tak' den na brada nanga sisa fu En. 12 A taki:
Mi sa ferteri den brada fu Mi
suma Yu de.
Na mindri fu a gemeente
Mi sa singi prijse Yu. *
13 A taki tu taki:
Mi sa poti Mi fertrow tapu Gado.
A taki moro fara taki:
Luku Mi nanga den pikin dya,
di Gado gi Mi. *
14 Fu di den pikin na libisma, meki En srefi tron libisma tu. Tapu sowan fasi A ben kan dede fu broko a makti fu a wan di ben abi a makti abra dede, sobun didibri. 15 So A ben kan ferlusu ala sma di ben de ini katibo den heri libi langa fu di den ben frede fu dede. 16 Ma a de krin fu si tak' A no broko En ede nanga den engel, ma tak' A kon fu yepi den bakapikin fu Abraham. * 17 Fu dat'ede A ben mus kon de leki den brada fu En ini ala sani. So A ben kan tron wan grandomri fu Gado di e sari den èn di den kan fertrow. Èn so a pipel kan kisi pardon fu den sondu nanga a offer di A tyari gi den. 18 Bika fu di En srefi nyan pina èn A psa tesi, meki A kan yepi den sma di e psa tesi tu.
* 2:6 Ps 8:5-7 * 2:12 Ps 22:23 * 2:13 Jes 8:17-18 * 2:16 Jes 41:8-9