24
Yesus kon baka na libi
Mateus 28:1-10; Markus 16:1-8; Yohanes 20:1-10
1 Tapu a fosi dei fu a wiki, fruku mamanten, den frow go na a grebi nanga ala den spesrei san den ben poti klari. 2 Di den doro, den si tak' a ston ben lolo kmopo fesi a grebi-olo. 3 Di den go na inisei, den no si a dedeskin fu Masra Yesus. 4 Den no ben sabi san den mus prakseri. Dan wantron so den si tu man di ben weri brenki krosi, tnapu na den sei. 5 Den frow skreki srefsrefi, dan den saka den ai. Den man aksi den taki: “Fu sanede un e suku a libiwan na mindri den dedewan? 6 A no dya, ma A kon baka na libi. Un memre san A ben taigi unu di A ben de ini Galilea ete. * 7 A ben taki tak' den ben mus gi a Manpikin fu Libisma abra na ini anu fu den sondusma. Den ben mus spikri En na a kroisi, ma tapu a di fu dri dei A ben mus kon baka na libi.” 8 Dan den memre san A ben taki.
9 Di den drai gwe baka fu a grebi, den go ferteri den erfu man fu Yesus nanga ala den trawan, san ben psa. 10 Den frow di ben go ferteri den boskopuman fu Yesus den sani disi, ben de: Maria fu a foto Magdala, Yohana, Maria di ben de a m'ma fu Yakobus, nanga wantu trawan moro. 11 Ma den man ben si a sani san den frow taki leki wan lawlaw sani, èn den no bribi den. 12 Ma Petrus opo lon go es'esi na a grebi. Di a bukundu luku go na ini, a si soso den linnen krosi. Dan a drai go baka na oso, ma a ben ferwondru fu a sani di psa.*
Den man di ben go na Emaus
13 A srefi dei dati, tu fu den ben de na pasi fu go na a dorpu Emaus, san ben de wan erfu kilometer so fu Yerusalem. 14 Den ben e taki nanga makandra fu ala den sani di ben psa. 15 Di den ben e taki e kenki prakseri, Yesus srefi kon na den, dan A bigin waka nanga den. 16 Ma den no ben si tak' na En, bika Gado ben tapu den ai.
17 Dan A aksi den taki: “San un e waka e taki so nanga makandra?”
Den man tan tnapu nanga wan sari fesi. 18 Dan wan fu den, di ben nen Kleopas, piki En taki: “Na Yu wawan ini heri Yerusalem no yere san psa drape den dei di psa de?”
19 Yesus aksi den taki: “San psa?”
Den piki taki: “Yu no yere san psa nanga Yesus fu Nasaret? A ben de wan profeiti. Tapu wan krakti fasi A ben du sani èn gi leri na fesi Gado nanga a heri folku. 20 Ma den prenspari domri nanga den edeman fu unu ben gi En abra fu den kiri En. Dan den spikri En na wan kroisi. 21 Un dati ben abi a howpu tak' na En na a Wan di bo ferlusu Israel. Ma tide meki dri dei kba di a sani dati psa. 22 Ma a no dati wawan, wantu frow fu a grupu fu unu ben meki un skreki. Fruku mamanten den ben go na a grebi, 23 ma den no feni a dedeskin fu En. Dan den kon taigi unu tak' den si engel di taigi den tak' A e libi. 24 Wantu fu unu go luku, dan den go miti a grebi soleki fa den frow ben taki. Ma En srefi den no si.”
25 Dan Yesus taigi den taki: “Un donman! Fa un no man bribi ala den sani ete san den profeiti taki? 26 A Mesias ben mus fu nyan ala den pina disi fosi A ben kan kisi En glori.” 27 Dan A bigin brokobroko gi den san a Santa Buku ben taki fu En, kmopo fu san Moses nanga ala den profeiti ben skrifi.
28 Den ben doro krosbei fu a dorpu pe den bo go, dan Yesus du leki A bo waka go moro fara. 29 Ma den man aksi En tangitangi taki: “Tan nanga unu, bika a son e saka kba. Neti e tapu.” So A go na inisei dan A tan nanga den.
30 Di Yesus ben de nanga den na tafra, A teki a brede, A blesi en, A broko en, dan A langa en gi den. 31 Dan fosi Gado opo den ai, dan den si tak' na Yesus. Ma dan A no ben de fu si moro. 32 Dan den taigi densrefi taki: “Na dat' meki un ben abi sowan switi firi di A ben e taki nanga unu na pasi, e brokobroko a Santa Buku gi unu.”
33 Dan den opo wantron, drai go baka na Yerusalem. Den go miti den erfu man fu Yesus nanga den tra sma di ben drape nanga den. 34 Den sma dati taigi den taki: “A tru! Masra kon baka na libi! A sori Ensrefi na Simon.”
35 Dan den tu man ferteri san ben psa na pasi, èn fa den kon si tak' na Yesus di A broko a brede.
Yesus sori Ensrefi
Mateus 28:9-10,16-20; Markus 16:14-18; Yohanes 20:11-29; 21:1-23; Boskopuman 1:6-8
36 Di den ben e taki a tori ete, Yesus srefi kon tnapu na den mindri. A taigi den taki: “Freide mus de nanga unu!”
37 Den ben skreki te fu dede, bika den ben prakseri tak' den e si wan yorka. 38 Dan Yesus aksi den taki: “Fu sanede un e skreki so? Sanede un de nanga tu ati? 39 Luku Mi anu nanga Mi futu, dan un o si tak' na Mi srefi dya! Kon fasi Mi, dan un o si tak' na Mi, bika wan yorka no abi meti nanga bonyo soleki fa Mi abi.”
40 Di A taki dati, A sori den En anu nanga En futu. 41 Den man ben breiti, èn den ben ferwondru sote tak' den no ben man bribi. Ne Yesus aksi den taki: “Un abi wan sani dyaso fu nyan?” 42 Dan den gi En wan pisi baka fisi. 43 A teki en, dan A nyan en let' na den fesi.
44 Dan A taigi den taki: “Disi na san Mi ben taigi unu, di Mi ben de nanga unu ete: Ala sani san skrifi fu Mi na ini a wèt fu Moses, nanga den buku fu den profeiti, èn ini den Psalm mus kon tru.”
45 Dan A opo den ai fu den kan ferstan san skrifi ini a Santa Buku. 46 A taigi den taki: “A skrifi tak' a Mesias ben mus nyan pina èn dede, dan tapu a di fu dri dei A ben mus kon baka na libi. 47 Dan bigin na Yerusalem, den mus preiki ini En nen gi ala folku tak' den mus drai den libi fu kisi pardon fu den sondu. 48 Unu na kotoigi fu den sani disi. 49 Arki, Mi o seni a sani kon gi unu san Mi P'pa ben pramisi. Ma un mus tan ini a foto te leki un kisi a krakti san o kmopo na heimel.” *
Yesus go baka na heimel
Markus 16:19-20; Boskopuman 1:9-11
50 Dan A tyari den go te na Betania. A opo En anu, dan A blesi den. * 51 Di A e blesi den, A opo go na heimel libi den. 52 Den anbegi En, dan nanga bigi prisiri den drai go baka na Yerusalem. 53 Ala yuru den ben de ini a mamakerki e opo Gado nen.
* 24:6 Mat 16:21; 17:22-23; 20:18-19; Mrk 8:31; 9:31; 10:33-34; Luk 9:22; 18:31-33 * 24:12 Wantu manuscript no abi vers 12. * 24:49 Bosk 1:4 * 24:50 Bosk 1:9-11