5
Yesus gi leri tapu wan bergi
Lukas 6:20-23
1 Di Yesus si ala den sma di ben e waka na En baka, A kren go sidon tapu wan bergi. Dan den sma di ben e teki leri fu En teki presi lontu En. 2 Dan Yesus bigin leri den taki:
3 “Blesi de tapu den sma
di kon si
tak' den abi Gado fanowdu,
bika A e tiri den leki Kownu.
4 Blesi de tapu den sma
di e sari,
bika Gado sa trowstu den. *
5 Blesi de tapu den sma
di abi sakafasi,
bika heri grontapu sa de fu den. *
6 Blesi de tapu den sma
di abi wan tranga angri
fu de bun ini Gado ai,
bika A sa gi den san den wani. *
7 Blesi de tapu den sma
di abi sari-ati nanga trawan,
bika Gado sa abi sari-ati
nanga den.
8 Blesi de tapu den sma
di e dini Gado wawan,
bika den sa si En. *
9 Blesi de tapu den sma
di e tyari freide kon
na trawan mindri,
bika Gado sa kari den En pikin.
10 Blesi de tapu den sma
di trawan de na den baka
fu du den ogri
fu di den bun ini Gado ai,
bika A e tiri den leki Kownu. *
11 Blesi de na yu tapu te sma e broko yu saka, te den de na yu baka fu du yu ogri, èn te den e lei taki ala sortu takru fu yu, fu di yu e waka na Mi baka. * 12 Yu mus prisiri, yu mus breiti, bika wan bigi pai e wakti yu na heimel. Bika na so den ben du nanga den fosten profeiti tu.” *
Sowtu nanga faya fu grontapu
13 “Yu de leki sowtu gi den sma na grontapu. Ma efu sowtu lasi en tesi, fa a o kon sowtu baka? Yu no man du noti moro nanga en, dan fu trowe en gwe meki sma waka na en tapu. * 14 Yu de leki wan faya gi den sma na grontapu. Wan foto di de na tapu wan bergi no kan tan kibri. * 15 Yu no e leti wan kokolampu, dan yu e poti en ondro wan embre. Ma yu e poti en tapu wan tafra fu a gi faya na ala sma ini a oso. * 16 Na so a faya fu yu mus de fu si gi trawan, fu den kan si den bun wroko fu yu. Dan den o gi yu P'pa na heimel bigi nen.” *
Yesus nanga a wèt fu Moses
17 “Yu no mus prakseri tak' Mi kon fu poti a wèt nanga den sani di den profeiti skrifi na wan sei. Mi no kon fu poti den na wan sei, ma Mi kon fu du san den e taki. 18 Bika fu tru Mi e taigi un taki: Solanga heimel nanga grontapu sa de, no wan pikin pisi fu san skrifi ini a wèt sa puru. Ala san skrifi sa psa. * 19 Dat' meki a sma di e poti a moro pikin pisi srefi fu den wèt na wan sei, dan a e leri trawan fu du a srefi sani, a sma dati sa kisi a moro lagi presi na mindri den sma di Gado e tiri. Ma a sma di e du san den wèt e taki, èn a e leri trawan fu du a srefi sani, sa kisi wan hei presi na mindri den sma di Gado e tiri. 20 Bika Mi e taigi un taki: Efu yu no e libi moro bun ini Gado ai moro den sabiman fu Gado wèt nanga den Fariseiman, dan noiti yu o man tron wan sma di Gado e tiri.”
No hori trawan na ati
21 “Un yere tak' a wèt fu Moses leri den bigisma fu unu taki: ‘Un no mus kiri wan tra sma,’ èn owktu taki: ‘Krutubakra sa leisi strafu gi a sma di du a sani dati.’ * 22 Ma Mi e taigi un taki: Suma ati e bron nanga en brada, sa fadon ini anu fu krutubakra. A sma di sa kari en brada ‘don kaw,’ o fadon ini anu fu a grankrutu, èn a sma di sa kari en brada ‘lawman,’ o feni ensrefi te ini a faya fu hel. 23 Dat' meki efu yu e tnapu fesi a altari fu tyari wan offer gi Gado, ma yu memre tak' yu brada abi wan sani nanga yu, 24 libi a offer let' drape dan yu go meki en bun nanga yu brada. Baka dati yu kan drai kon baka fu tyari a offer gi Gado.
25 Efu wan sma di abi wan sani nanga yu, e tyari yu go na krutu, dan yu mus meki muiti fu meki en es'esi bun nanga en fosi un doro drape. Bika te un doro drape a sa gi yu abra na a krutubakra. Dan a dati sa gi yu abra na skowtu, di sa poti yu na ini straf'oso. 26 Fu tru Mi e taigi yu taki: Yu no o kmoto drape solanga yu no pai te nanga a laste koprosensi.”
No huru
27 “Un yere tak' a skrifi taki: ‘Yu no mus huru.’ * 28 Ma Mi e taigi un taki: A sma di luku wan uma nanga a prakseri tak' a wani en, huru na ini en ati nanga a uma dati kba. 29 Dat' meki efu yu let' ai meki yu sondu, diki en puru dan yu trowe en gwe. Bika a moro bun gi yu tak' wan pisi nomo fu yu skin e lasi, dan tak' yu feni yusrefi nanga yu heri skin ini hel. * 30 Efu na yu let'anu meki yu sondu, kapu en puru dan yu trowe en gwe. Bika a moro bun gi yu tak' wan pisi nomo fu yu skin e lasi, dan tak' yu feni yusrefi nanga yu heri skin ini hel.” *
No broko trow
31 “A skrifi tu taki: ‘Wan man di e prati nanga en frow, mus gi en wan brifi di e sori tak' a trow broko.’ * 32 Ma Mi e taigi un taki: Wan man no mus broko trow nanga en frow sondro tak' a frow ben huru gi en. Efu a man du dati, a e meki tak' a frow libi wan huru libi efu a trow baka, èn a e meki a man di trow nanga en libi wan huru libi tu.” *
No meki sweri
33 “Un yere tu tak' a wèt fu Moses leri den bigisma fu unu taki: ‘Yu no sa broko wan sweri di yu meki, ma yu sa du san yu sweri gi Masra.’ * 34 Ma Mi e taigi un taki: Yu no mus meki sweri kwet'kweti. No sweri na heimel, bika heimel na a kownusturu fu Gado. * 35 Yu no mus sweri na grontapu, bika grontapu na a futubangi fu Gado. Yu no mus sweri na Yerusalem, bika Yerusalem na a foto fu a bigi Kownu. * 36 No sweri tu na yu ede, bika yu no kan meki no wan fu yu edewiwiri kon blaka noso weti. 37 So dan, meki te yu e taki ‘iya,’ a tan ‘iya,’ èn meki te yu e taki ‘no,’ a tan ‘no.’ Bika ala san yu e taki moro leki dati, kmoto fu didibri.”
No pai ogri nanga ogri
Lukas 6:27-36
38 “Un yere tak' a skrifi taki: ‘Efu wan sma naki wan trawan broko en ai, den mus broko a ai fu a sma dati baka. Èn efu wan sma naki wan trawan broko en tifi, den mus broko a tifi fu a sma dati baka.’ * 39 Ma Mi e taigi un taki: No meki trobi nanga a sma di e du yu ogri. Efu wan sma naki yu na a let'sei fu yu fesi, drai a tra sei gi en tu. 40 Efu wan sma tyari yu go na krutu fu yu empi ede, gi en a dyakti fu yu tu. 41 Efu wan sma dwengi yu fu tyari a lai fu en wan kilometer,* tyari en tu kilometer gi en. 42 Efu wan sma aksi yu wan sani, gi en san a aksi. Èn efu a wani leni wan sani fu yu, leni en.”
Fa fu lobi tra sma
43 “Un yere tak' a skrifi taki: ‘Yu mus lobi yu mati, èn yu mus hori yu feyanti na ati.’ * 44 Ma Mi e taigi un taki: Lobi yu feyanti, èn begi gi den sma di de na yu baka fu du yu ogri. 45 Dan so yu sa de wan trutru pikin fu yu P'pa di de na heimel. Bika A e meki a son opo gi den sma di e du ogri, nanga gi den sma di e du bun. A e meki alen kon gi den sma di bun ini En ai, nanga den sma di no bun ini En ai. 46 Bika efu yu lobi soso den sma di lobi yu, sortu pai yu abi? Bika srefi den man di e piki edemoni e du dati. 47 Efu yu e gi odi soso na den sma nanga san yu de bun, dan na wan aladei sani yu e du. Den sma di no sabi Gado e du a srefi sani. 48 Ma yu mus bun dorodoro, soleki fa yu P'pa na heimel bun dorodoro.” *
* 5:4 Jes 61:2-3 * 5:5 Ps 37:11 * 5:6 Jes 55:1-2 * 5:8 Ps 24:3-4 * 5:10 1Pe 3:14 * 5:11 1Pe 4:14 * 5:12 2Kron 36:16; Bosk 7:52 * 5:13 Mrk 9:50; Luk 14:34-35 * 5:14 Yoh 8:12; 9:5 * 5:15 Mrk 4:21; Luk 8:16; 11:33 * 5:16 1Pe 2:12 * 5:18 Luk 16:17 * 5:21 Ex 20:13; Deut 5:17 * 5:27 Ex 20:14; Deut 5:18 * 5:29 Mat 18:9; Mrk 9:47 * 5:30 Mat 18:8; Mrk 9:43 * 5:31 Deut 24:1-4; Mat 19:7; Mrk 10:4 * 5:32 Mat 19:9; Mrk 10:11-12; Luk 16:18; 1Kor 7:10-11 * 5:33 Lev 19:12; Num 30:2; Deut 23:21 * 5:34 Yak 5:12; Jes 66:1; Mat 23:22 * 5:35 Jes 66:1; Ps 48:3 * 5:38 Ex 21:24; Lev 24:20; Deut 19:21 * 5:41 Den Romeini srudati di ben tiri Israelkondre a ten dati, ben kisi a makti fu dwengi den Dyusma fu tyari a lai fu den wan kilometer. * 5:43 Lev 19:18 * 5:48 Lev 19:2; Deut 18:13