27
Den tyari Yesus go na Pilatus
Markus 15:1; Lukas 23:1-2; Yohanes 18:18-19
1 Di dei opo, ala den prenspari domri nanga den fesiman fu a folku teki a besroiti fu kiri Yesus. 2 Dan den tai En tyari go gi granman Pilatus.*
Yudas kiri ensrefi
Boskopuman 1:18-19
3 Yudas, di ben seri Yesus, si tak' den ben wani kiri En, dan a kisi konsensi fonfon. So a tyari den dritenti solfrumoni go baka gi den prenspari domri nanga den fesiman fu a folku. * 4 A taigi den taki: “Mi sondu, bika mi seri wan man di no du noti.”
Ma den piki en taki: “Dati na yu problema. Un kba nanga a tori.”
5 Ne Yudas fringi a moni go ini a Santa Presi, dan a gwe go anga ensrefi. 6 Den prenspari domri piki a moni, dan den taki: “Un no kan poti a moni disi ini a kisi pe sma e poti moni gi a mamakerki, bika na moni di pai fu kiri wan sma.” 7 Dan den teki a besroiti fu bai wan pisi gron di ben de fu a man di ben meki prapi. A gron dati den bo teki leki berpe gi doroseisma. 8 Fu dat'ede den e kari a gron dati Brudu Gron te leki a dei fu tide.
9 Na so a sani san a profeiti Yeremia ben taki kon tru. A ben taki: “Den teki den dritenti solfrumoni di den sma fu Israel ben agri fu pai gi en, * 10 dan den bai a gron fu wan man di e meki prapi. Na dati Masra ben taigi mi fu du.”
Yesus fesi Pilatus
Markus 15:2-5; Lukas 23:3-5; Yohanes 18:33-38
11 So den man tyari Yesus go na granman Pilatus. Dan Pilatus aksi En taki: “Na Yu na a Kownu fu den Dyu?”
Yesus piki en taki: “Na leki fa yu taki.”
12 Ma di den prenspari domri nanga den fesiman fu a folku ben kragi En, Yesus no piki noti. 13 Pilatus aksi Yesus taki: “Yu no e yere ala den sani san den e taki fu Yu?” 14 Ma Yesus no piki en tapu no wan sani. A sani dat' meki Pilatus ferwondru srefsrefi.
Yesus mus dede!
Markus 15:6-15; Lukas 23:13-25; Yohanes 18:39–19:16
15 A ben de a gwenti te den ben hori a Paskafesa tak' a granman ben lusu wan straf'man di den Dyusma ben wani. 16 A ten dati wan man ben de na straf'oso di furu sma ben sabi. A ben nen Barabas. 17 Dan fu di furu Dyusma ben drape, Pilatus aksi den taki: “Suma un wani tak' mi mus lusu gi unu? Barabas noso Yesus, di den e kari a Mesias.” 18 Pilatus ben sabi heri bun tak' den ben tyari Yesus kon gi en fu di den ben dyarusu na En tapu.
19 Di Pilatus ben sidon tapu a krutusturu, en frow seni taigi en taki: “No leisi strafu gi a man disi di no du noti. Bika a neti di psa mi nyan furu pina fu En ede ini wan dren.”
20 Ma den prenspari domri nanga den fesiman fu a folku sutu faya gi a bigi grupu sma meki den aksi Pilatus fu lusu Barabas, èn fu kiri Yesus.
21 Pilatus aksi den sma baka taki: “Sortu wan fu den tu man un wani tak' mi mus lusu?”
Den sma taki: “Barabas.”
22 Dan Pilatus aksi den taki: “Dan san mi mus du nanga Yesus, di den e kari a Mesias?”
Ne ala sma bari taki: “Spikri En na wan kroisi!”
23 Pilatus aksi den baka taki: “Ma sortu ogri a man disi du?”
Ma den sma bigin bari moro tranga taki: “Spikri En na wan kroisi!”
24 Dan Pilatus si tak' noti no e yepi moro, ma tak' moro nanga moro den sma e meki opruru. Dat' meki a teki watra, dan a wasi en anu na ala den sma fesi. A taigi den taki: “Mi no abi noti fu du nanga a dede fu a man disi. San o psa na unu problema. Mi kba nanga a tori.” *
25 A heri folku piki en taki: “Meki a frantwortu fu En dede kon tapu wi nanga den bakapikin fu wi!”
26 Baka dati Pilatus lusu Barabas, dan a meki den wipi Yesus èn tyari En go spikri na wan kroisi.
Den srudati teki Yesus leki spot'popki
Markus 15:16-20; Lukas 23:11; Yohanes 19:2-3
27 Den srudati fu Pilatus tyari Yesus go ini a krutu-oso, dan den kari ala den tra srudati kon di ben drape. 28 Den puru En krosi, dan den weri wan redi mantel gi En. 29 Den brei wan banti fu makataki poti tapu En ede, dan den gi En wan tiki fu A hori ini En let'anu. Dan den fadon tapu den kindi na En fesi, èn den meki spotu nanga En taki: “Odi, Kownu fu den Dyu!” 30 Baka dati den spiti na En tapu, dan den teki a tiki na En anu, naki En tapu En ede. 31 Di den kba meki spotu nanga En, den puru a mantel, dan den weri En eigi krosi gi En baka. Dan den tyari En gwe fu go spikri na wan kroisi.
Den spikri Yesus na a kroisi
Markus 15:21-32; Lukas 23:26-43; Yohanes 19:17-27
32 Di den ben de na pasi, den miti nanga wan man fu a foto Sirena di ben nen Simon. Dan den dwengi en fu a tyari a kroisi gi Yesus. 33 Di den doro na a presi san den e kari Golgota (dati wani taki: Dede-ede Presi), 34 den gi Yesus win di ben moksi nanga wan bita sani. Ma di A tesi en, A no ben wani dringi en. * 35 Baka di den spikri En na a kroisi, den hari a lot fu prati En krosi. * 36 Di den kba, den saka sidon drape fu hori wakti gi En. 37 Tap'sei fu En ede den ben skrifi fu sanede den kiri En. Den skrifi taki: “Disi na Yesus, a Kownu fu den Dyu.”
38 Den srudati spikri tu fufuruman makandra nanga Yesus, wan na En let'anu sei, èn a trawan na En kruktu-anu sei. 39 Den sma di ben e waka psa, afrontu Yesus. Den seki den ede èn den taki: * 40 “A no Yu bo broko a Santa Presi dan Yu meki en baka ini dri dei? We, efu na Yu na a Manpikin fu Gado, dan yepi Yusrefi! Saka kmopo fu a kroisi dan!” *
41 Den prenspari domri nanga den sabiman fu Gado wèt makandra nanga den fesiman fu a folku ben meki spotu nanga En tu. Den taki: 42 “A ben yepi trawan, ma A no man yepi Ensrefi! Efu na En na a Kownu fu Israel, meki A kmopo fu a kroisi now. Dan wi sa bribi En! 43 A poti En fertrow tapu Gado. We, efu Gado lobi En so, meki A yepi En now, bika A ben taki tak' En na a Manpikin fu Gado!” * 44 Tapu a srefi fasi den fufuruman di ben spikri makandra nanga En, ben kosi En tu.
A dede fu Yesus
Markus 15:33-41; Lukas 23:44-49; Yohanes 19:28-30
45 Twarfu yuru brekten, a heri kondre kon dungru te leki dri yuru bakadina. 46 Dan a yuru dati Yesus bari taki: “Eli, Eli, lama sabaktani?” Dati wani taki: Mi Gado, Mi Gado, fu sanede Yu gwe libi Mi? *
47 Di wantu sma di ben tnapu drape yere a sani disi, den taki: “Na Elia A e kari.” 48 Wantron wan fu den lon go teki wan sponsu, dan a nati en nanga swa win. A fasi a sponsu na wan tiki, dan a langa en gi Yesus fu A dringi. *
49 Ma den tra sma taki: “Wakti, meki un luku efu Elia o kon yepi En.”
50 Yesus bari ete wan leisi nanga tranga sten, dan En bro koti. 51 A srefi momenti dati a garden ini a Santa Presi priti langalanga na mindri fu loktu kon te na gron. A gron seki èn den ston priti. * 52 Grebi opo tu, èn furu sma fu Gado di ben dede kba, kon na libi baka. 53 Den kmopo ini den grebi, èn baka di Yesus kon na libi baka den go ini a santa foto Yerusalem pe den sori densrefi na furu sma.
54 Den srudati di ben hori wakti na Yesus, nanga a kapten fu den, firi fa a gron seki. Èn di den si den sani di psa, den bigin frede srefsrefi. Dan den taki: “Trutru, a man disi ben de a Manpikin fu Gado.”
55 Furu uma fu Galilea, di ben waka nanga Yesus fu sorgu gi En, ben drape tu. Den ben tnapu farawe e luku. * 56 Wantu fu den uma dati ben de Maria fu a foto Magdala, nanga Maria a m'ma fu Yakobus nanga Yosef, nanga a frow fu Sebedeus.
Den beri Yesus
Markus 15:42-47; Lukas 23:50-56; Yohanes 19:38-42
57 Di neti ben de fu tapu, wan guduman kon di ben nen Yosef. A ben de fu a foto Arimatea èn a ben de wan man di ben teki leri fu Yesus tu. 58 A go na Pilatus fu aksi en a dedeskin fu Yesus. Dan Pilatus seni taigi den srudati tak' den kan gi en. 59 So Yosef teki a dedeskin fu Yesus, èn a domru en ini wan krin linnen krosi. 60 Dan a poti a dedeskin ini a nyun grebi fu en di a ben meki den diki ini a bergiskin. Baka dati a lolo wan bigi ston na a mofo fu a grebi fu tapu en, dan a gwe. 61 Maria fu Magdala nanga a tra Maria, ben sidon a pisten dati na abrasei fu a grebi.
Srudati hori wakti na a grebi fu Yesus
62 A tra dei fu en, den prenspari domri nanga den Fariseiman go makandra na Pilatus. A ben de wan sabadei. 63 Dan den taigi en taki: “Masra, wi memre tak' di a bedrigiman disi ben de na libi ete, A ben taki tak' baka dri dei A bo kon na libi baka. * 64 Dat' meki wi e aksi yu fu meki srudati hori wakti na a grebi dri dei langa. Bika den man fu En kan kon fufuru a dedeskin, dan den go ferteri den sma tak' A kon na libi baka. A lei dati o bigi moro a fosi wan.”
65 Pilatus taigi den taki: “Un kan teki srudati, ma unu srefi luku fa un o seti a wakti drape.”
66 So den man go poti wan marki na a ston fu sma no kan puru en èn den poti srudati fu hori wakti.
* 27:2 Den Romeinisma ben poti Pilatus leki granman fu tiri Yudea. * 27:3 Bosk 1:18-19 * 27:9 Zach 11:12-13 * 27:24 Deut 21:6-9 * 27:34 Ps 69:22 * 27:35 Ps 22:19 * 27:39 Ps 22:8; 109:25 * 27:40 Mat 26:61; Yoh 2:19 * 27:43 Ps 22:9 * 27:46 Ps 22:2 * 27:48 Ps 69:22 * 27:51 Ex 26:31-33 * 27:55 Luk 8:2-3 * 27:63 Mat 16:21; 17:23; 20:19; Mrk 8:31; 9:31; 10:33-34; Luk 9:22; 18:31-33