A Bun Nyunsu soleki fa
Lukas
skrifi en
Wan wortu na fesi
Lukas abi moro tori na ini a buku fu en di den trawan no abi. A Kresneti tori (Luk 2) na wan eksempre fu dati. Lukas e meki wi si krin tak' a Bun Nyunsu na fu ala sma. A buku skrifi gi wan sma di no de Dyu, di teki bribi ini Masra Yesus. Wan sani di e kon krin na fesi tu, na a tranga lobi di Yesus abi gi den sma di trawan no e teri. “Lobi trawan” na wan gronprakseri fu a buku disi (Luk 6:27-38; 10:25-37).
San de ini a buku disi:
Wortu na fesi (1:1-4)
Fa Yohanes nanga Yesus gebore (1:5 – 2:52)
Yesus seti Ensrefi fu du En wroko (3:1 – 4:13)
A wroko fu Yesus ini Galilea (4:14 – 9:50)
Yesus e go na Yerusalem (9:51 – 19:27)
A laste wiki (19:28 – 23:56)
Yesus opo baka na dede (24:1-53)
1
1 Masra Teofilus,
Furu sma ben pruberi kba fu skrifi den sani san ben psa na un mindri, 2 soleki fa den sma di ben si ala den sani sensi na a bigin èn di ben panya a boskopu, ben ferteri wi. 3 Ma baka di misrefi go ondrosuku fin'fini fa ala sani ben waka sensi na a bigin, mi prakseri tak' a bo bun fu skrifi den sani soleki fa den ben psa, poti ini wan buku gi yu. 4 Mi e du disi fu yu kon si tak' den sani san den ben leri yu, na tru.
Wan engel go na Sakarias
5 Ini den dei di Herodes ben de kownu fu Yudea, wan Dyudomri ben de di ben nen Sakarias. A ben de fu a grupu fu Abia. En frow Elisabet ben de wan bakapikin fu Aaron. * 6 Den tu sma disi ben bun ini Gado ai, èn den ben hori densrefi na ala den komanderi fu Gado èn na san A ben wani tak' sma mus du. No wan sma ben man taki takru fu den. 7 Ma den no ben abi no wan pikin, bika Elisabet no ben man kisi pikin, èn den ala tu ben kon owru kba.
8 Now a ben de a ten tak' Sakarias ben mus du en wroko leki domri gi Gado, fu di a grupu fu en ben mus du a wroko a pisten dati. 9 Dan soleki fa a gwenti fu den domri ben de, den ben hari lot fu luku suma ben mus go na ini a Santa Presi fu Masra fu go bron switismeri. Di den hari a lot, a sori tak' na Sakarias ben mus go. 10 A yuru di a switismeri ben e bron, ala den sma ben de na prasi e begi.
11 Dan wan engel fu Masra sori ensrefi na Sakarias. A engel ben tnapu na a let'sei fu a altari pe a switismeri ben e bron. 12 Di Sakarias si a engel, a skreki èn a kon frede. 13 Ma a engel taigi en taki: “Sakarias, no frede. Gado yere yu begi. Yu frow Elisabet o kisi wan manpikin èn yu mus kari en Yohanes.
14 Yu o breiti èn prisiri nanga en,
èn furu sma o prisiri
tak' a kon gebore.
15 Bika a o de wan prenspari man
fu Masra.
A no mus dringi win noso sopi.
Na ini en mamabere srefi
a o furu nanga a Santa Yeye. *
16 A o meki furu sma fu Israel
drai kon baka
na Masra den Gado.
17 A o waka na Masra fesi
tapu a srefi fasi
èn nanga a srefi krakti fu Elia.
A o meki tak' pratifasi no de moro
na mindri pikin
nanga den bigisma fu den.
A o meki sma di tranga yesi,
bigin libi leki den sma
di bun ini Gado ai.
Na so a o meki a folku klari
gi Masra.” *
18 Dan Sakarias aksi a engel taki: “Fa mi o sabi tak' a sani disi o psa? Bika mi owru kba, èn mi frow de tapu yari.”
19 Dan a engel piki en taki: “Mi na Gabriyel, a wan di e tnapu krosbei fu Gado. Na En seni mi kon na yu fu ferteri yu a bun nyunsu disi. * 20 We luku, den sani san mi taigi yu, o psa na a ten di Gado poti. Ma fu di yu no bribi san mi taigi yu, yu o babaw. Yu no o man taki te leki a dei tak' den sani disi psa.”
21 A pisten dati den sma ben de na prasi e wakti Sakarias. Den ben ferwondru tak' Sakarias tan so langa ini a Santa Presi. 22 Di Sakarias kon na dorosei, a no ben man taki nanga den. So den sma kon ferstan tak' Gado ben sori en wan sani ini a Santa Presi. A meki wantu beweigi nanga en anu èn a tan babaw.
23 Di a ten kon kba san a ben mus du en wroko, a drai go baka na en oso. 24 Baka den dei dati en frow Elisabet hori bere. Feifi mun langa a no ben kmopo na ini en oso fu sma si en. 25 Elisabet taki: “Disi na san Gado du gi mi ini a ten di A sari mi. A puru a syen na mi tapu san mi ben abi mindri den sma.”
Wan engel go na Maria
26 Di Elisabet ben abi siksi mun bere, Gado seni a engel Gabriyel go na a foto Nasaret ini a distrikti Galilea. 27 A ben mus go na wan yongu uma di noiti no ben sribi nanga wan man ete. Soleki fa a pramisi ben de, dan Yosef bo trow nanga en. Yosef ben de wan bakapikin fu kownu David, èn a yongu uma ben nen Maria. *
28 Di Gabriyel go ini a oso fu Maria, a taki en odi. Dan a taigi en taki: “Masra de nanga yu, èn a blesi fu Masra de na yu tapu.”
29 Di Maria yere san a engel taki, a skreki tak' a bruya. A aksi ensrefi san a odi disi wani taki.
30 Dan a engel taki: “Maria, no frede. Bika Gado sori yu En bun-ati. 31 Luku. Yu o hori bere, dan yu o kisi wan manpikin. Yu mus kari en Yesus. *
32 A o de wan prenspari man,
èn den o kari En
a Manpikin fu a Moro Hei Gado.
Masra Gado o meki A tron kownu
na a presi fu En afo David. *
33 A sa de a kownu
fu a folku Israel fu têgo,*
èn noiti a tiri fu En o kba.”
34 Dan Maria taigi a engel taki: “Fa dati kan? Bika noiti ete mi sribi nanga wan man.”
35 Dan a engel piki en taki:
“A Santa Yeye o kon na yu tapu,
èn a krakti fu a Moro Hei Gado
o saka kon tapu yu.
Dat'ede den sa kari a santa pikin
di o gebore
a Manpikin fu Gado.
36 Luku, Elisabet a famiri fu yu, owru kba. Ma en srefi de nanga bere fu kisi wan manpikin. Den ben taki a no man kisi pikin, ma na siksi mun kba di a abi bere. 37 Bika noti no de san Gado no kan du.” *
38 Dan Maria taki: “We, mi de na Masra anu. Meki ala sani psa nanga mi soleki fa yu taki.” Dan a engel gwe.
Maria go luku Elisabet
39 Baka dati Maria teki pasi go es'esi na wan foto san de ini den bergi fu a distrikti Yudea. 40 A go na Sakarias oso, dan a gi Elisabet odi. 41 Di Elisabet yere a odi fu Maria, a pikin dyompo ini en bere. Ne Elisabet kon furu nanga a Santa Yeye, 42 dan a taki nanga tranga sten taki: “Fu ala den uma di de, Masra blesi yu moro wan fu den, èn a blesi fu Masra de tapu a pikin ini yu bere. 43 Ma fa mi du feni a bun disi, tak' a m'ma fu a Mesias kon luku mi? 44 Bika luku, di mi yere a odi fu yu, a pikin dyompo fu prisiri ini mi bere. 45 A blesi fu Gado de na yu tapu fu di yu bribi tak' a sani san Masra taigi yu, o psa.”
A singi fu Maria
46 Dan Maria taki:
Nanga mi heri ati
mi e opo a nen fu Masra, *
47 èn nanga ala sani
san de na ini mi,
mi e prisiri nanga Gado,
mi Ferlusuman.
48 Bika A prakseri mi,
aladi mi na a moro lagi knekti
fu En.
Luku, bigin fu now ala sma o taki
tak' blesi de na mi tapu. *
49 Bika Gado di abi Makti,
du bigi sani gi mi
èn a nen fu En santa.
50 A e sori sari-ati na ala den sma
di e lespeki En,
den sma di e libi nownow
nanga den di o libi bakaten.
51 Nanga a makti fu En,
A du bigi wroko.
A tyari bruya kon ini den prakseri
fu den sma di abi bigimemre.
52 A meki den bigiman fu kondre
lasi den makti,
èn A opo den sma
di trawan no e teri. *
53 Den sma nanga angribere
A gi nofo fu nyan,
ma den guduman
A seni gwe nanga soso anu.
54-55 Soleki fa A pramisi den bigisma fu unu
A langa wan anu gi Israel,
a folku di e dini En.
Bika A memre tak' fu têgo
A bo sori sari-ati na Abraham
nanga den bakapikin fu en. *
56 Maria ben tan dri mun so na Elisabet, dan a drai go baka na en oso.
Yohanes kon gebore
57 Di a yuru doro fu Elisabet meki a pikin, a kisi wan boi. 58 Den birtisma nanga den famiri fu en, ben yere fa Masra ben sori bigi sari-ati na Elisabet. So den ben prisiri nanga en. 59 Di a boi tapu aiti dei, den sma kon fu besnei a boi. Dan den ben wani gi a boi a nen fu en p'pa Sakarias. * 60 Ma en m'ma taki: “Nono. Un mus kari en Yohanes.”
61 Ma den taigi Elisabet taki: “No wan sma no de ini yu famiri di abi a nen dati.” 62 Dan den sma meki wantu beweigi nanga den anu fu aksi Sakarias fa a wani tak' a pikin mus nen.
63 Ne Sakarias aksi den sma wan sani fu skrifi na tapu. A skrifi taki: “A mus nen Yohanes.” Ala den sma ben ferwondru. 64 Dan wantron so Sakarias ben man taki baka èn a bigin fu opo Gado nen.
65 Ala den sma di ben libi ini a birti fu den, ben kisi bigi lespeki gi Gado. Èn ini a heri bergi presi fu Yudea den sma ben taki fu den sani disi. 66 Ala sma di yere ben teki den sani disi na prakseri. Den ben aksi densrefi taki: “San a pikin disi o tron?” Bika a ben de krin fu si tak' a krakti fu Gado ben de na en tapu.
Den sani san Sakarias taki
67 Sakarias kon furu nanga a Santa Yeye, dan a bigin taki san Gado gi en fu taki. A taki:
68 Mi e opo a nen fu Masra,
a Gado fu Israel.
Bika A langa wan anu gi En folku
èn A ferlusu den.
69 A gi unu wan tranga Ferlusuman,
di de wan bakapikin
fu En knekti David,
70-71 fu ferlusu unu puru
ini a makti fu un feyanti
nanga den sma
di no lobi unu srefsrefi.
Langaten na fesi A ben meki
den santa profeiti fu En
taki a sani disi kba.
72 Na so A sori sari-ati
na den afo fu unu.
A hori ensrefi
na a santa ferbontu fu En.
73 Bika A ben meki wan sweri
nanga un afo Abraham
74 tak' A bo ferlusu unu puru
ini a makti fu un feyanti,
fu un kan dini En sondro frede.
75 Un o man dini En
un heri libi langa
tapu wan santa fasi,
èn tapu wan fasi di bun ini Gado ai.
76 Èn yu, mi pikin, den sa kari yu
wan profeiti fu a Moro Hei Gado,
bika yu sa waka na Masra fesi
fu meki pasi klari gi En, *
77 fu meki en folku sabi
tak' Gado o ferlusu den
te A gi den pardon fu den sondu.
78 Bika fu di Gado abi bigi sari-ati
gi unu,
dat' meki a Wan
di o kmopo na heimel
o kon na unu fu yepi unu.
A o kon leki a son di e opo
79 fu tyari leti kon
gi den sma di de na dungru,
di de na pasi fu go dede.
Èn A o sori unu a pasi fu freide. *
80 A boi ben e gro, èn moro nanga moro a Yeye ben gi en krakti. A ben e tan na ini a dreisabana te leki a dei di a sori ensrefi na den sma fu Israel.
* 1:5 1Kron 24:10 * 1:15 Num 6:3 * 1:17 Mal 4:5-6 * 1:19 Dan 8:16; 9:21 * 1:27 Mat 1:18 * 1:31 Mat 1:21 * 1:32 2Sam 7:12-13,16; Jes 9:7 * 1:33 Ini Grikitongo a skrifi taki: “A sa de a kownu fu a oso fu Yakob fu têgo.” * 1:37 Gen 18:14 * 1:46 1Sam 2:1-10 * 1:48 1Sam 1:11 * 1:52 Job 5:11; 12:19 * 1:54-55 Gen 17:7 * 1:59 Lev 12:3 * 1:76 Mal 3:1 * 1:79 Jes 9:1