A brifi fu Paulus gi den bribisma na
Efese
Wan wortu na fesi
Paulus wroko dri yari langa na Efese, fu dat'ede a ben e firi ensrefi wan nanga a gemeente. A skrifi a brifi disi fu kraka a bribi fu den sma na Efese. A e ferteri den fin'fini fa Gado wani tak' a gemeente mus de. Paulus e teki difrenti sani leki eksempre fu den sma kan ferstan san a wani taki. Son sma e bribi tak' Paulus seni a brifi disi gi den difrenti gemeente na ini a pisi kontren dati.
San de ini a buku disi:
A bigin fu a brifi (1:1-2)
A bun-ati di Gado sori wi ini Kristus (1:3 – 3:21)
A nyun fasi fu libi (4:1 – 6:20)
A kba fu a brifi (6:21-24)
1
Odi
1 Gi den sma fu Gado na Efese,* di e bribi ini Kristus Yesus,
Disi na wan brifi fu Paulus. Mi na wan boskopuman fu Kristus Yesus fu di Gado wani dati. * 2 Mi e winsi tak' Gado wi P'pa, nanga wi Masra Yesus Kristus, sa sori un bun-ati èn gi un freide.
Gado blesi unu nanga ala yeye blesi
3 Meki wi opo a nen fu Gado, a P'pa fu wi Masra Yesus Kristus. Bika fu di wi de wan nanga Kristus, meki A blesi wi nanga ala yeye blesi di de na ini heimel. 4 Bifo A ben meki grontapu, A ben teki wi fu Ensrefi fu di wi de wan nanga Kristus. A du dati fu wi kan de santa èn sondro fowtu na En fesi. Fu di A lobi wi, 5 A ben teki a besroiti na fesi kba fu teki wi leki En pikin. Na Yesus Kristus meki tak' dati psa. Gado ben abi prisiri nanga a besroiti èn na dati A ben wani. 6 Meki wi prijse Gado fu En bun-ati di bigi psa marki! A sori wi a bun-ati disi fu di wi de wan nanga En Manpikin di A lobi.
7 Wi de wan nanga a Manpikin. Dat' meki En brudu meki wi kon fri, èn wi kisi pardon fu wi sondu fu di a bun-ati fu Gado no de fu marki. * 8 A sori wi a bun-ati disi na ini ala sortu koni nanga sabi di A gi wi bogobogo. 9 Gado ben feni en bun fu meki wi kon sabi a kibritori fu san na En wani. Disi e akruderi nanga san A ben prakseri fu du ini Kristus 10 te a ten lepi. Gado o tyari ala sani di de na heimel nanga grontapu kon makandra ondro wan enkri edeman. Dati na Kristus.
11 Gado ben abi en ini En prakseri tak' wi di A ben teki na fesi kba èn di de wan nanga En Manpikin, sa kisi wan pisi fu a gudu. A e du ala sani soleki fa Ensrefi ben wani fu du en. 12 Tapu sowan fasi wi di ben poti wi howpu langaten kba na ini Kristus, sa prijse Gado di abi sowan glori. 13 Un tron wan nanga a Manpikin baka di un yere a tru boskopu, dati na a Bun Nyunsu di ferlusu unu. Di un bribi, dan Gado gi unu a Santa Yeye di A ben pramisi leki wan marki tak' unu na fu En. 14 A Santa Yeye na a panti fu a gudu di Gado abi gi wi, a dyaranti tak' Gado o ferlusu den sma di A teki gi Ensrefi. Meki wi prijse Gado di abi sowan glori!
A begi fu Paulus
15 Mi yere fa unu e bribi na ini Masra Yesus èn fa un lobi ala den sma di de fu Gado. 16 Dat' meki mi e tan taki Gado tangi gi unu, èn mi e tan memre unu te mi e begi. 17 Mi e begi tak' a Gado fu wi Masra Yesus Kristus, a P'pa di mus kisi glori, sa gi unu a Yeye di e gi koni èn di e tyari sani kon na krin. Dan so un sa kon sabi Gado trutru. 18 Mi e begi tu fu A opo un ai fu un kon ferstan sortu howpu de gi den wan di A kari. Dan un sa kon sabi o bigi den blesi de fu a gudu san Gado abi gi den sma fu En, 19 èn fa a krakti fu En di e wroko na ini wi di e bribi, bigi psa marki. A krakti disi na a srefi bigi krakti 20 nanga san Gado ben meki Kristus opo baka na dede èn nanga san A poti Kristus na En let'anu sei na ini heimel. * 21 Drape A hei moro ala yeye di de edeman, den di abi makti, den di abi krakti, nanga den di e rigeri. Awinsi sortu tra nen yu ben sa wani kari kon, Kristus hei moro en ini a ten disi nanga a ten san e kon. 22 Gado gi En makti tapu ala sani, èn A poti En leki Basi fu ala sani san de. A poti En tu leki ede fu a gemeente. * 23 A gemeente na a skin fu Kristus. A e meki tak' Kristus de ala sani san A mus de,† èn Kristus e meki tak' na ala presi, ala sani de san den mus de.
* 1:1 Wantu manuscript no abi a nen Efese. * 1:1 Bosk 18:19-21; 19:1 * 1:7 Kol 1:14 * 1:20 Ps 110:1 * 1:22 Ps 8:7; Kol 1:18 † 1:23 Un kan puru a pisi disi so tu: “A gemeente na a skin fu Kristus. Kristus e meki tak' a de san a mus de.”