17
Moses nanga Elia kon na Yesus tapu a bergi
Markus 9:2-13; Lukas 9:28-36
1 Siksi dei baka dati, Yesus teki Petrus nanga den tu brada Yakobus nanga Yohanes, tyari go na tapu wan hei bergi pe den wawan ben kan de. * 2 Dan let' na den fesi a skin fu Yesus kenki. En fesi ben brenki leki a son, èn En krosi ben kon weti tak' a e brenki leki wan krin faya. 3 Dan wantron so Moses nanga Elia ben de fu si, e taki nanga Yesus. 4 Ne Petrus taigi Yesus taki: “Masra, a bun tak' wi de dyaso. Efu Yu wani, mi kan meki dri tenti dya: wan gi Yu, wan gi Moses nanga wan gi Elia.”
5 Petrus no ben kba taki ete, di wan brenki wolku saka kon na den tapu. Dan wan sten taki kmopo ini a wolku taki: “Disi na Mi Manpikin di Mi lobi. Mi abi prisiri nanga En. Un mus arki san A e taki.” *
6 Di den man fu Yesus yere a sten, den skreki sote tak' den trowe densrefi langalanga na gron. 7 Ma Yesus go na den, A fasi den, dan A taigi den taki: “Opo, un no abi fu frede.” 8 Di den opo den ai, den si Yesus wawan.
9 Di den e saka fu a bergi Yesus warskow den taki: “Un no mus taigi no wan sma san un si, te leki a Manpikin fu Libisma dede èn kon baka na libi.”
10 Dan den aksi En taki: “Fu sanede den sabiman fu Gado wèt e taki tak' Elia mus kon fosi a Mesias doro?” *
11 Yesus piki den taki: “Elia o kon fu tru, èn a o seti ala sani. 12 Ma Mi e taigi un taki: Elia kon kba, ma den no ben sabi tak' na en, dan den du nanga en san den ben wani. Na so a Manpikin fu Libisma o abi fu nyan pina fu den tu.” * 13 So den man fu Yesus kon ferstan tak' A ben e taki fu Yohanes a Dopuman.
Yesus puru wan takruyeye tapu wan boi
Markus 9:14-29; Lukas 9:37-43
14 Di den doro pe a bigi grupu sma ben de, wan man kon na Yesus, a kindi na En fesi dan a taki: 15 “Masra, abi sari-ati nanga a boi fu mi. A abi stoipi-siki èn a e pina srefsrefi. Furu leisi a e fadon ini faya noso watra. 16 Mi ben tyari en go na den man di e teki leri fu Yu, ma den no ben man dresi en.”
17 Yesus piki en taki: “Ai baya! Yu kan si tak' un no e bribi, èn tak' un ati takru. Olanga Mi mus tan nanga unu? Olanga Mi mus teki den sani disi fu unu ete?” Dan A taigi a man taki: “Tyari a boi kon gi Mi!” 18 Ne Yesus bari a takruyeye èn a kmoto tapu a boi. A srefi momenti dati a boi kon betre.
19 Dan den man fu Yesus kon na En. Di den ben de den wawan nanga En, den aksi En taki: “Fu sanede un no ben man yagi a takruyeye puru tapu a boi?”
20 Yesus piki den taki: “Bika a bribi fu unu no bigi nofo. Fu tru Mi e taigi un taki: Efu a bribi fu unu bigi leki wan mosterdsiri nomo, un kan taigi a bergi disi: ‘Kmopo dya go drape,’ èn a o kmopo go. Un o man du ala sani. * 21 Ma den sortu takruyeye disi e kmoto soso te yu e begi èn faste.”
Yesus taki baka fu a pina di o miti En
Markus 9:30-32; Lukas 9:43-45
22 Di den doro baka ini Galilea, Yesus taigi den man fu En taki: “Den o gi a Manpikin fu Libisma abra na ini anu fu sma. 23 Den o kiri En. Ma baka dri dei Gado o meki A kon na libi baka.” Di den yere dati, den sari srefsrefi.
Yesus pai a moni fu a mamakerki
24 Di Yesus nanga den man fu En doro na Kafarnaum, den man di ben piki moni fu a mamakerki go aksi Petrus efu a Meister fu en e pai a moni fu a mamakerki. Petrus piki den taki: “Iya, A e pai en.” *
25 Di Petrus doro na oso, Yesus fosi aksi en taki: “Simon, san yu e prakseri fu a sani disi? Suma den kownu fu grontapu e meki pai edemoni? Den sma fu den eigi kondre, noso den sma fu tra kondre?”
26 Petrus piki taki: “Den sma fu tra kondre.”
Dan Yesus taigi en taki: “Dati wani taki den sma fu a kondre srefi no abi fu pai. 27 Ma fu den ati no bron na wi tapu, wi o pai en. Go na a meer go uku. Te yu opo a mofo fu a fosi fisi di yu kisi, yu o si wan solfrumoni ini en. Teki en, dan yu go pai a moni gi Mi nanga yu.”
* 17:1 2Pe 1:17-18 * 17:5 Gen 22:2; Ps 2:7; Jes 42:1; Mat 3:17; 12:18; Mrk 1:11; Luk 3:22; Deut 18:15 * 17:10 Mal 4:5 * 17:12 Mat 11:14 * 17:20 Mat 21:21; Mrk 11:23; 1Kor 13:2 * 17:24 Ex 30:13; 38:26