5
Fa wan bribisma mus libi
1 Dat' meki un mus teki a eksempre fu Gado, leki pikin fu En di A lobi. 2 Sori trawan tak' un lobi den soleki fa Kristus sori un lobi. A gi En libi leki wan offer di ben de leki wan switi smeri gi Gado èn di Gado ben feni bun. *
3 Leki sma fu Gado un no mus gi unsrefi abra na takru lostu, un no mus libi ala sortu doti libi èn un no mus abi bigi-ai. Den sani disi no mus de na un mindri leki sma fu Gado. 4 A no fiti tu fu un taki dot'taki nanga lawlaw sani, noso fu meki morsu spotu. Ma a moro betre fu gi Gado tangi. 5 Bika un mus sabi bun tak' wan sma di e gi ensrefi abra na takru lostu, di e libi ala sortu doti libi, noso di gridi fu moni, no o kon ondro a tiri fu Kristus nanga Gado. Gridi fu moni na a srefi leki te yu e du afkodrei. 6 No meki sma kon kori unu nanga wortu di no e taki noti, bika na den sani disi e meki Gado ati e bron tapu den sma di no wani du san A taki. 7 No teki prati ini den sani san den e du. 8 Fosi un ben de ini a dungru, ma now un de ini a leti fu di un de wan nanga Masra. So un mus tyari unsrefi leki sma di de fu a leti. 9 Bika a leti e tyari soso bun kon na doro, sani di bun ini Gado ai, nanga sani di taki leki fa den de. 10 Suku fu kon sabi san e gi Gado prisiri. 11 Un no mus teki prati na ini den soso sani san den sma e du di de ini a dungru. Ma un mus sori tak' den sani dati no bun. 12 Bika den sani san den e du kibrikibri, na soso syen sani. A no fiti srefi fu taki abra den. 13 Ma te a faya e tyari ala den sani disi kon na krin, dan a de fu si fa den de trutru. 14 Bika na a faya e meki ala sani kon na krin. Dat' meki a skrifi taki:
Yu di e sribi, wiki!
Opo kmopo mindri den dedewan.
Dan a faya fu Kristus
sa de na yu tapu.
15 Fu dat'ede, un mus luku bun fa un e tyari unsrefi. No tyari unsrefi leki sma di no abi ferstan, ma un tyari unsrefi leki sma di koni. 16 Un no mus lasi un ten fu soso, bika a ten pe un e libi takru. * 17 Dat' meki un no mus du leki donman, ma un mus suku fu kon sabi san Masra wani. 18 Un no mus dringi win te leki un drungu, bika dati o meki un du sani di no fiti. Ma un mus kon furu nanga a Yeye. 19 Un mus taki nanga makandra nanga psalm-singi, singi di e gi Gado grani, èn nanga singi di e opo Gado nen. Un mus singi, iya un singi gi Masra na ini un ati.** 20 Un mus taki Gado a P'pa tangi ala ten èn fu ala sani ini a nen fu wi Masra Yesus Kristus.
A oso libi
21 Un saka unsrefi gi makandra fu di un e lespeki Kristus.
22 Frow, un mus saka unsrefi gi un masra, leki fa un e du dati gi Masra. * 23 Bika a man na a ede fu en frow, leki fa Kristus na a ede fu En gemeente. Na En na a Ferlusuman fu En skin. 24 We dan, leki fa a gemeente e saka ensrefi gi Kristus, na so den frow mus saka densrefi gi den masra na ini ala sani.
25 Mansma, un mus lobi un frow leki fa Kristus lobi a gemeente. A ben gi En libi gi en, * 26 fu meki a kon santa. A wasi en kon krin nanga a wortu. 27 Na so A o poti en na En fesi leki wan gemeente di e brenki na ala sei, di no abi flaka, ploiploi noso iniwan fu den sortu sani dati. Dan so a gemeente o de santa èn sondro fowtu. 28 Na so den man mus lobi den frow tu. Den mus lobi den leki fa den lobi den eigi skin. Suma lobi en frow lobi ensrefi. 29 Bika noiti ete wan sma hori en eigi skin na feyanti. Ma a e gi en nyanyan èn a e sorgu bun gi en, soleki fa Kristus e sorgu gi a gemeente. 30 Bika wi alamala de wan pisi fu En skin. 31 Dat' meki wan man sa libi en m'ma nanga en p'pa fu go libi nanga en frow, èn den tu sma sa kon tron wan enkri skin. * 32 A kibritori disi dipi. Ma mi e teki en fu sori fa Kristus de nanga a gemeente. 33 Ma a e teri fu ibriwan fu unu tu. Wan man mus lobi en frow leki fa a lobi ensrefi, èn wan frow mus abi lespeki gi en masra.
* 5:2 Ex 29:18 * 5:16 Kol 4:5 * 5:19 Un kan puru a pisi disi so tu: “un singi gi Masra nanga un heri ati.” * 5:19 Kol 3:16-17 * 5:22 Kol 3:18; 1Pe 3:1 * 5:25 Kol 3:19; 1Pe 3:7 * 5:31 Gen 2:24