2
Gado seni a Santa Yeye gi den bribisma
1 Tapu a Pinksterdei ala den sma fu Yesus ben kon makandra. * 2 Dan wantron so den yere wan babari kmopo fu heimel leki te wan tranga winti e wai. A ben furu a heri oso pe den ben de. 3 Ne den si fa wan sani leki pikinpikin faya panya go tapu a ede fu ibriwan fu den. 4 Dan ala den sma kon furu nanga a Santa Yeye èn den bigin taki ini tra tongo leki fa a Santa Yeye ben wani fu den taki.
5 A pisten dati yu ben abi Dyusma ini Yerusalem di ben kmopo na ala sei fu grontapu. Den sma disi ben hori densrefi trutru na a Dyubribi. 6 Di den yere a babari, wan bigi grupu kon makandra. Den no ben man ferstan fa a kan tak' iniwan fu den ben e yere fa den man ben e taki nanga den ini den eigi tongo. 7 Den ben ferwondru sote tak' den aksi taki: “Ala den man di e taki drape, a no sma fu Galilea? 8 Fa a du kon dan tak' wi alamala e yere san den e taki ini wi eigi tongo? 9 Wi kmopo fu Partia, Media, Elam, Mesopotamia, Yudea, Kapadosia, Pontus nanga Asia. 10 Trawan fu wi na fu Frigia, Pamfilia, Egipte, nanga den distrikti fu Libia ini a birti fu a foto Sirena. Sma de dya fu Roma tu, Dyusma nanga sma di kon teki a Dyubribi. 11 Sosrefi sma fu Kreta nanga Arabia de dya tu. Èn un alamala e yere fa den e taki na ini un eigi tongo fu den bigi sani san Gado du.” 12 Den ben ferwondru sote èn den no ben sabi san den ben mus prakseri. A wan ben e aksi a trawan taki: “San a sani disi wani taki?”
13 Ma tra sma ben e meki spotu taki: “Na drungu den drungu.”
Petrus taki nanga den sma
14 Dan Petrus opo tnapu nanga den tra erfu boskopuman fu Yesus. A opo en sten èn a taigi den taki: “Un Dyusma di kmopo fu ala sei, nanga unu di e libi ini Yerusalem, un yere! Arki bun san mi o taigi unu, bika disi na wan sani san un mus sabi. 15 Den man disi no drungu soleki fa un denki, bika na neigi yuru mamanten un de. 16 Ma san un e si dya, na san a profeiti Yowel ben taki kba. A ben taki:
17 Na so Gado e taki:
Na ini den laste dei
Mi sa meki Mi Yeye
kon tapu ala sma.
Den manpikin
nanga den umapikin fu unu
sa taki leki profeiti.
Den yonguwan fu unu
Mi o sori sani,
èn den owruwan fu unu
Mi o gi dren. *
18 Ini a ten dati Mi sa meki Mi Yeye
kon tapu den man nanga den uma
di e wroko gi Mi.
Dan den sa taki leki profeiti.
19 Mi o meki wondru de fu si
na loktu,
èn marki o de fu si na grontapu,
soleki brudu, faya
nanga furu smoko.
20 A son o kon dungru
èn a munkenki o kon redi
leki brudu
fosi a bigi prenspari dei
fu Masra doro.
21 Dan Mi sa ferlusu ala sma
di e kari a nen fu Masra.”
22 Petrus taigi den moro fara taki: “Un sma fu Israel, un arki san mi e taki. Na Gado srefi ben seni Yesus fu Nasaret kon. Dati ben de fu si ini den bigi sani, den wondru, nanga den marki di Gado meki A du na un mindri, leki fa un sabi. 23 Ma un tyari a Yesus disi gi sma di no sabi a wèt fu Gado, fu den spikri En kiri na wan kroisi. Bika na Gado srefi ben wani meki a psa so. * 24 Ma dan Gado puru Yesus ini a pina fu dede, èn A meki A kon na libi baka. Bika dede no ben man hori En. * 25 David srefi ben taki fu Yesus di a taki:
Mi sabi tak' Masra
de ala ten nanga Mi.
Fu di A e tnapu na Mi sei
meki noti o psa nanga Mi. *
26 Dat' meki Mi e prisiri
èn Mi e singi.
Te Mi dede srefi,
Mi sa abi howpu.
27 Bika Yu no o libi Mi
na ini dedekondre,
èn Yu no o meki a dedeskin
fu Yu Santa Wan pori.
28 Yu sori Mi pasi fu libi,
èn Mi o prisiri
fu di Yu de nanga Mi.”
29 Petrus taigi den moro fara taki: “Brada, mi kan taigi unu krinkrin tak' wi afo David dede kba èn den beri en. A grebi fu en de dya te nanga a dei fu tide. 30 David ben de wan profeiti, èn a ben sabi tak' Gado ben pramisi en nanga wan sweri tak' A o poti wan bakapikin fu en leki kownu na ini en presi. * 31 Bika David ben si na fesi tak' a Mesias bo kon na libi baka di a ben taki tak' Gado no bo libi En na ini dedekondre, èn tak' A no bo meki a dedeskin fu En pori. 32 Gado meki a Yesus disi kon baka na libi èn un alamala na kotoigi fu a sani dati. 33 Dan Gado teki En na heimel èn A gi En a moro hei presi na En let'anu sei. Gado gi En a Santa Yeye di A ben pramisi. Dan Yesus poti a Santa Yeye na wi tapu. Dati na san un e si èn san un e yere now. 34-35 Bika David srefi no ben opo go na heimel, ma a taki:
Masra Gado taigi mi Masra taki:
Kon sidon na Mi let'anu sei,
te leki Mi meki den feyanti fu Yu
tron Yu futubangi. *
36 Fu dat'ede ala sma fu Israel mus sabi krin tak' Gado meki a Yesus disi, di unu spikri na wan kroisi, tron Masra nanga Mesias.”
37 Di den sma yere a sani disi, den firi en srefsrefi. Dan den aksi Petrus nanga den tra boskopuman fu Yesus taki: “Brada, san un mus du dan?”
38 Petrus piki den taki: “Un mus drai un libi, èn un mus teki dopu ini a nen fu Yesus Kristus, fu un kisi pardon fu un sondu. Dan Gado sa gi unu a Santa Yeye. 39 Bika Gado pramisi fu gi a Santa Yeye na unu nanga den pikin fu unu, sosrefi na den sma di de farawe. Masra Gado o gi a Santa Yeye na ala sma di A kari kon na En.” 40 Nanga furu tra wortu Petrus taki nanga den fu Yesus èn a warskow den taki: “Un drai un libi kmopo na mindri den sma di no e du Gado wani srefsrefi.”
A fasi fa den fosi bribisma ben e libi
41 So den sma di bribi san Petrus taki teki dopu. Tapu a dei dati, wan dri dusun sma so kon ini a grupu fu den bribisma. 42 Den ben e tan hori na a leri fu den boskopuman fu Yesus èn den ben e libi leki wan nanga makandra. Sosrefi den ben nyan èn begi nanga makandra tu. 43 Ala den sma ben kisi bigi lespeki gi Gado, èn den boskopuman fu Yesus ben du furu wondru èn den ben sori den sma furu marki fu Gado. 44 Ala den sma di ben teki bribi, ben e kon makandra èn den no ben e hori noti gi densrefi. * 45 Den ben e seri san den abi dan den prati a moni. Ibri sma ben kisi san a ben abi fanowdu. 46 Ala dei den bribisma ben e kon makandra ini a mamakerki. Den ben nyan na makandra oso nanga prisiri èn nanga wan krin ati. 47 Den ben e prijse Gado, èn a heri folku ben e lespeki den. Ala dei Masra ben e tyari moro sma di A ferlusu, kon na a grupu.
* 2:1 Lev 23:15-21; Deut 16:9-11 * 2:17 Joël 2:28-32 * 2:23 Mat 27:35; Mrk 15:24; Luk 23:33; Yoh 19:18 * 2:24 Mat 28:5-6; Mrk 16:6; Luk 24:5 * 2:25 Ps 16:8-11 * 2:30 Ps 132:11; 2Sam 7:12 * 2:34-35 Ps 110:1 * 2:44 Bosk 4:32-35