9
Gado nanga Israel
1 Mi na fu Kristus èn den sani san mi e taki tru. Mi no e lei. A Santa Yeye e tiri mi konsensi, èn mi konsensi e taigi mi tak' mi no e lei. 2 Mi ati broko èn mi abi wan dipi sari. 3 Mi ben e winsi tak' a fluku fu Gado ben de na mi tapu èn tak' mi ben prati nanga Kristus, efu dati ben sa yepi den sma fu mi, mi eigi folku. 4 Den na den sma fu Israel. Gado ben teki den leki En pikin, èn A sori den En glori. A ben meki ferbontu nanga den èn A gi den a wèt. Na den na den sma di Gado ben sori fa fu dini En trutru, èn A ben gi den pramisi. * 5 Den na den bakapikin fu den afo, èn di Kristus kon leki libisma, A gebore leki wan fu den. Na En na Gado di hei moro ala sani, èn meki wi opo En nen fu têgo. Amen.*
6 Mi no e taki tak' Gado no du san A taki. Bika a no ala sma di gebore leki Dyu na trutru Dyu. 7 A no ala bakapikin fu Abraham na trutru bakapikin fu en tu. Bika a skrifi taki: “Isak sa de a rutu fu yu pipel.” * 8 Dati wani taki tak' a no den pikin di meki libisma fasi na pikin fu Gado. Ma Gado e si leki pikin fu Abraham, soso den pikin di kon gebore tapu gron fu san A ben pramisi. 9 Bika Gado ben pramisi Abraham taki: “Tra yari a srefi ten disi, Mi sa drai kon dyaso baka, dan Sara sa abi wan manpikin.” *
10 Ma a no dati wawan. Rebeka ben hori bere tu fu wan man nomo. Wi afo Isak. 11 Den pikin no ben gebore ete, èn den no ben du no wan bun noso ogri ete. Ma Gado ben wani sori tak' a didon na En fu teki suma A wani. 12 A no didon na san wan sma e du, ma a didon na Gado di e kari suma A wani. Dat' meki A taigi Rebeka taki: “A bigiwan sa kon ondro a makti fu a pikinwan.” * 13 A de soleki fa a skrifi taki: “Yakob Mi ben lobi, ma Mi no ben man si Esau na ai.” *
14 San un mus taki dan? Un sa man taki tak' Gado no e du sani tapu wan leti fasi? Kwet'kweti! 15 Bika Gado ben taigi Moses taki: “Mi e sari suma Mi wani sari, èn Mi e sori sari-ati na suma Mi wani sori sari-ati.” * 16 So a no didon na san wan sma wani, efu noso omeni muiti a e meki. Ma a didon na a sari-ati fu Gado. 17 Bika a skrifi ini a Santa Buku tak' Gado taigi Farao taki: “Mi poti yu leki Farao nomo fu Mi kan teki yu fu sori Mi makti, èn fu Mi nen panya na heri grontapu.” * 18 So yu e si tak' Gado e sari suma A wani, èn A e tranga a ati fu suma a wani.
19 Dan son sma o wani taigi mi taki: “Efu na so a de, dan fa Gado kan feni tak' un fowtu? Bika no wan sma o man tapu En fu A du san A wani.” 20 Ma suma na yu leki libisma fu taigi Gado tak' san A e du no bun? Wan kroiki no kan aksi a sma di meki en taki: “Fu sanede yu meki mi so?” * 21 A man di e meki kroiki kan du nanga a kleidoti san a wani. Fu a srefi kleidoti a kan meki wan kroiki gi spesrutu momenti, nanga wan trawan gi aladei sani.
22 We, Gado e du a srefi sani. A wani sori En atibron nanga En makti, dat' meki A hori langa pasensi nanga den sma di meki En ati bron èn di meki fu go lasi. 23 A du dati fu meki den wan di A sori sari-ati, si o bigi En glori de. Langaten na fesi A ben seti en so fu den teki prati ini En glori. 24 Èn wi na den sma di A ben kari fu teki prati ini En glori. A no den Dyu wawan, ma sosrefi den sma di no de Dyu. 25 A de soleki fa a skrifi ini a buku fu Hosea:
Den sma di no ben de Mi folku,
Mi sa kari Mi folku.
A wan di Mi no ben lobi,
sa de a wan di Mi lobi. *
26 Èn na a presi
pe den ben yere taki:
“Un no de Mi pipel,”
drape den sa kari den:
“Pikin fu a libilibi Gado.” *
27 Yesaya srefi ben taki fu Israel taki:
Awinsi a folku fu Israel
furu leki santi fu a se,
na wan pikin grupu nomo
o feni yepi. *
28 Bika Masra o du san A taki
tak' A o du na grontapu.
A o du ala sani
èn A o du en es'esi.
29 Èn soleki fa Yesaya ben taki kba na fesi:
Efu Masra Sebaot† no ben libi
wantu bakapikin fu unu na libi,
dan un bo kon de leki Sodom
èn un bo de leki Gomora. *
Den sma fu Israel no wani bribi
30 San un mus taki dan? Un kan taki disi: Den sma di no de Dyu, no ben e suku fu tron sma di bun ini Gado ai. Ma now na den sma dati Gado meki kon bun ini En ai, èn a psa fu di den bribi. 31 Ma den Dyu ben suku fu tron sma di bun ini Gado ai fu di den hori a wèt. Ma dati no psa. 32 Yu sabi fu sanede? Bika gi den Dyu, a sani no ben go nanga bribi, ma nanga san yu e du. Den stotu den futu na a ston pe sma e aka den futu. 33 A de soleki fa a skrifi taki:
Mi e poti wan ston na ini Sion,
pe sma o aka den futu,
wan ston di o meki sma fadon.
Ma a sma di poti en bribi
na en tapu,
no sa kon na syen. *
* 9:4 Ex 4:22 * 9:5 Un kan puru a pisi disi so tu: “Meki wi opo a nen fu Gado, di hei moro ala sani, fu têgo. Amen.” * 9:7 Gen 21:12 * 9:9 Gen 18:10 * 9:12 Gen 25:23 * 9:13 Mal 1:2-3 * 9:15 Ex 33:19 * 9:17 Ex 9:16 * 9:20 Jes 29:16; 45:9 * 9:25 Hos 2:22 * 9:26 Hos 1:10 * 9:27 Jes 10:22-23 † 9:29 “Masra Sebaot” wani taki: “Masra di abi Ala Makti.” * 9:29 Jes 1:9 * 9:33 Jes 8:14; 28:16