5
Wantu sani gi den fesiman
1 Fesiman fu gemeente, mi na wan fesiman tu. Mi si fa Kristus teki pina èn mi o teki prati ini a glori di de fu kon. Mi e begi unu: 2 Un sorgu bun gi den bribisma drape, den skapu fu Gado. Sma no mus dwengi unu fu du en, ma un mus du en nanga wan fri wani, soleki fa Gado wani. Un no mus du en tu fu meki moni, ma fu di un wani yepi den. * 3 Un no mus de leki basi na tapu den sma di un mus luku, ma un mus de wan eksempre gi den skapu fu Gado. 4 Dan te a Moro Hei Skapuman kon, A sa gi un grani di noiti no e kba.*
5 Yonguwan, unu fu un sei mus saka unsrefi gi den owruwan. Un alamala mus abi sakafasi gi makandra. Bika:
Gado e feti den sma
di abi bigimemre,
ma den sma di abi sakafasi,
A e sori En bun-ati. *
6 Dat' meki un mus saka unsrefi ondro a tranga anu fu Gado, dan En o opo unu te a ten fu En doro. * 7 Poti ala sani nanga san un e broko un ede, ini Gado anu, bika A e sorgu gi unu.
8 Un mus de nanga krin ferstan, èn un mus de na ai. Bika didibri, a feyanti fu unu, e waka lontu leki wan krasi tigri fu si suma a kan feni swari. 9 Un mus kaka futu gi en, un mus tnapu tranga na ini a bribi. Bika un sabi tak' den brada nanga sisa na ini heri grontapu, e nyan den srefi pina leki unu. 10 Ma Gado, di e sori En bun-ati na ala fasi, kari unu fu teki prati ini En glori di e tan fu têgo, fu di un de wan nanga Kristus. Fu wan syatu pisten un o abi fu nyan pina, ma dan A o meki un kon de san un mus de. A o opo un tnapu, un o kon moro tranga, èn A o poti un tnapu tapu wan bun fundamenti. 11 Na En mus kisi ala krakti fu têgo èn ala ten! Amen.
Wantu odi
12 Silfanus yepi mi skrifi unu a syatu brifi disi. A de wan brada di mi sabi tak' un kan fertrow. Nanga a brifi disi mi wani gi un dek'ati, èn mi wani sori unu tak' san mi skrifi e taki fu a tru bun-ati fu Gado. Un mus tan hori tranga na dati. *
13 Den sma fu Gado na Babilon seni taki un odi. Gado teki den gi Ensrefi neleki unu. Markus, di mi e si leki mi eigi pikin, seni taki un odi tu. * 14 Un mus taki makandra odi nanga wan santa bosi.
Meki a freide fu Gado de nanga unu di de wan nanga Kristus.
* 5:2 Yoh 21:15-17 * 5:4 Ini Grikitongo a skrifi taki: “A sa gi unu a kroon fu glori.” * 5:5 Spr 3:34 * 5:6 Mat 23:12; Luk 14:11; 18:14 * 5:12 Bosk 15:22,40 * 5:13 Bosk 12:12,25; Kol 4:10; Flm 24