10
Den twarfu boskopuman fu Yesus
Markus 3:13-19; Lukas 6:12-16
1 Yesus kari den twarfu man di ben e teki leri fu En kon. Dan A gi den makti fu yagi takruyeye puru na tapu sma, èn fu dresi ala sortu siki. 2 Disi na den nen fu den twarfu boskopuman fu Yesus: a fosi wan ben nen Simon, di den sma ben e kari Petrus, nanga en brada Andreas. Moro fara yu ben abi Yakobus a manpikin fu Sebedeus, nanga en brada Yohanes. 3 Dan yu ben abi Filipus nanga Bartolomeus, Tomas nanga Mateus, a man di ben piki edemoni, Yakobus a manpikin fu Alfeus, nanga Tadeus. 4 Dan yu ben abi ete Simon, fu a grupu fu den Seloten,* nanga Yudas Iskariot, a man di seri Yesus.
Yesus seni den man fu En fu go preiki a Bun Nyunsu
Markus 6:7-13; Lukas 9:1-6
5 Na den twarfu man disi Yesus seni gwe èn A taigi den taki: “Un no mus go na den sma di no de Dyu, sosrefi un no mus go na den foto fu den Samariasma. 6 Ma un mus go na den sma fu Israel, bika den de leki skapu di lasi pasi. 7 Un go taigi den tak' her'esi Gado o bigin tiri libisma. * 8 Un dresi sikisma, un wiki dedewan, un meki a skin fu den gwasiman kon bun baka, èn un yagi takruyeye puru na tapu sma. Un kisi a makti fu du den sani disi fu soso, un mus du den fu soso tu. 9 Un no mus tyari no wan moni te unu e gwe, 10 sosrefi un no mus tyari wan saka fu te un de na pasi, noso tra krosi noso susu. Wan wakatiki srefi un no mus tyari. Bika a fiti tak' wan wrokoman kisi san a abi fanowdu.” *
11 Yesus taigi den man moro fara taki: “Te un doro ini wan foto noso wan dorpu, un mus suku wan sma di warti fu un kon ini en oso. Dan un mus tan ini a oso dati te leki un o gwe na wan tra presi. 12 Te un go ini a oso dati, un mus winsi den sma tak' Gado sa blesi den. 13 Efu a sori tak' den sma fu a oso warti fu kisi a blesi fu unu, a blesi sa tan nanga den. Ma efu a sori tak' den sma no warti fu kisi a blesi fu unu, a sa drai kon baka na unu. 14 Èn efu a sori tak' den sma no wani meki un tan na den, noso den no wani arki san un e taki, dan un mus naki a santi puru na un futu te un e gwe libi a oso noso a foto dati. * 15 Fu tru Mi e taigi un taki: Tapu a dei di Gado o krutu libisma, a strafu fu a foto disi sa hebi moro a strafu fu den foto Sodom nanga Gomora.” *
Den problema san den sma fu Yesus o miti
Markus 13:9-13; Lukas 21:12-17
16 “Luku, Mi e seni unu leki skapu go na mindri den tigri. Dat' meki un mus de na ai, èn un no mus du no wan sma ogri. * 17 Un luku bun nanga libisma. Bika den sa tyari un go na krutu, èn den o fon unu na ini den kerki fu den. * 18 Fu Mi ede den o srepi un go na fesi granman nanga kownu. Dan un mus teki den okasi dati fu ferteri den, nanga den folku, fu Mi. 19 Te den sma tyari un go na krutu, un no abi fu broko un ede fa un mus taki noso san un mus taki. Bika Gado o gi unu san un mus taki a yuru dati. 20 Bika a no unu sa taki fu unsrefi, ma na a Yeye fu Gado un P'pa sa gi un den wortu fu un taki.”
21 Yesus taigi den boskopuman fu En moro fara taki: “Wan brada sa gi en eigi brada abra fu den kiri en. Wan p'pa sa du a srefi sani nanga en pikin. Pikin sa tron feyanti fu den m'ma nanga den p'pa, èn den o kiri den. * 22 Fu Mi ede no wan sma no o man si un na ai. Ma Gado sa ferlusu a sma di sa hori doro te na a kba. * 23 Te den sma fu a wan foto de na un baka fu du un ogri, un lowe go na wan tra foto. Bika fu tru Mi e taigi un taki: A Manpikin fu Libisma sa drai kon baka fosi un kba du un wroko ini ala den foto fu Israel.
24 Wan sma di e teki leri, no betre moro en leriman, èn wan knekti no hei moro en masra. * 25 A mus de nofo gi a sma di e teki leri efu a kon de leki en leriman, èn a mus de nofo gi a knekti efu a kon de leki en masra. Efu den sma gi Mi leki a edeman fu a oso a nen fu Beelsebul,† den sa gi un nen di takru moro dati.” *
No frede libisma
Lukas 12:2-9
26 Yesus taigi den boskopuman fu En moro fara taki: “Un no mus frede libisma. Bika ala sani san de na dungru o kon na krin, èn ala sani di kibri o kon na doro. * 27 Den sani di Mi e taigi unu na dungru, un mus taki den na a krin fu dei. San Mi e taigi unu safri, un mus bari na strati. 28 Un no abi fu frede libisma. Den kan kiri soso a skin, ma den no man kiri a sili. Ma un mus frede Gado di kan meki a skin nanga a sili go pori ini hel. 29 Un sabi tak' yu kan bai tu gadotyo gi wan sensi. Ma toku no wan fu den e dede sondro tak' Gado un P'pa sabi fu en. 30 Gado sabi srefi omeni wiwiri yu abi na tapu yu ede. 31 Dat' meki un no mus frede, bika un warti moro leki furu gadotyo.
32 So dan, a sma di e taigi trawan tak' a sabi Mi, Mi sa taigi Mi P'pa na heimel tak' Mi sabi en. 33 Ma a sma di e taigi trawan tak' a no sabi Mi, Mi sa taigi Mi P'pa na heimel tu tak' Mi no sabi en.” *
Yesus no kon fu tyari freide, ma pratifasi
Lukas 12:51-53; 14:26-27
34 “Un no mus prakseri tak' Mi kon fu tyari freide na grontapu. Mi no kon fu tyari freide, ma na prati Mi kon fu prati. 35 Mi kon fu tyari prati na mindri wan man nanga en p'pa, na mindri wan uma nanga en m'ma, èn na mindri wan uma nanga en masra m'ma. * 36 Den feyanti fu yu sa de yu eigi ososma. 37 Suma lobi en m'ma noso en p'pa moro Mi, no warti fu waka na Mi baka. Sosrefi a sma di lobi en manpikin noso en umapikin moro Mi, no warti fu waka na Mi baka. 38 A sma di no de klar'klari fu nyan pina te fu dede srefi te a e waka na Mi baka, no warti fu de wan sma fu Mi. * 39 A sma di wani hori en libi, o lasi en. Ma a sma di e poti en libi na wan sei fu Mi ede, o feni en.” *
Den sma di o kisi pai fu Gado
Markus 9:41
40 “Suma opo en doro gi unu, e opo en gi Mi. Èn suma opo en doro gi Mi, e opo en gi a Wan di seni Mi kon. * 41 Suma opo en doro gi wan profeiti, fu di a de wan profeiti, sa kisi a srefi pai di Gado o gi a profeiti fu En. Èn suma opo en doro gi wan sma di bun ini Gado ai, fu di a de wan sma di bun ini Gado ai, sa kisi a srefi pai di Gado o gi a sma di bun ini En ai. 42 Fu tru Mi e taigi un taki: Efu yu gi wan sma wan kan kowru watra nomo, fu di a e teki leri fu Mi, dan Gado no sa fergiti fu pai yu, awinsi a sma dati no de wan prenspari sma.”
* 10:4 Den Seloten ben e feti nanga den Romeinisma fu puru Israelkondre ondro a makti fu den. * 10:7 Luk 10:4-12 * 10:10 1Kor 9:14; 1Tim 5:18 * 10:14 Bosk 13:51 * 10:15 Gen 19:24-28; Mat 11:24 * 10:16 Luk 10:3 * 10:17 Mrk 13:9-11; Luk 12:11-12; 21:12-15 * 10:21 Mrk 13:12; Luk 21:16 * 10:22 Mat 24:9; Mrk 13:13; Luk 21:17; Mat 24:13; Mrk 13:13 * 10:24 Luk 6:40; Yoh 13:16; 15:20 † 10:25 Beelsebul na wan fu den nen fu didibri. * 10:25 Mat 9:34; 12:24; Mrk 3:22; Luk 11:15 * 10:26 Mrk 4:22; Luk 8:17 * 10:33 2Tim 2:12 * 10:35 Micha 7:6 * 10:38 Mat 16:24; Mrk 8:34; Luk 9:23 * 10:39 Mat 16:25; Mrk 8:35; Luk 9:24; 17:33; Yoh 12:25 * 10:40 Mrk 9:37; Luk 9:48; 10:16; Yoh 13:20